Lectio quarta

 Dum in eodem ramo considunt, passer hirundini sic dicebat: «Tu, rapida avis, longa itinera facis, quia hiemes et frigora, ut ego, non toleras. Quam infirmum corpus tuum est! Quam miseram vitam degis!» Respondit tum hirundo: «Cum nix copiosa prata agrosque operit, tu tremulus, sub tectorum tegmine pipias et tuis pullis cibum frustra exquiris: commoda igitur tua vita non est! Serva tibi querellas, stulte!» Stultus est homo qui aliis exprobat quod sibi adscribere debet.

 Cum ab his quaereret quae civitates quantaeque in armis essent et quid in bello possent, sic repierebat: plerosque Belgas esse ortos ab Germanis Rhenumque antiquitatus traductos propter loci fertilitatem ibi consedisse; Gallosque qui ea loca incolerent expullisse; solosque esse qui, patrum nostrorum memoria omni Gallia vexata, Teutonos Cimbrosque intra finis suos ingredi prohibuerint.

 Caesar cum Pompei castris appropinquasset, ad hunc modum aciem eius instructam animum advertit. Erant in in sinistro cornu legiones duae traditae a Caesare initio dissensionis ex senatus consulto; quarum una prima, altera tertia appellabatur. In eo loco ipse erat Pompeius. Mediam aciem Scipio cum legionibus Syriacis tenebat. Ciliciensis legio coniuncta cum cohortibus Hispanis, quas traductas ab Afranio docuimus, in dextro cornu erant collocatae.

 Impendente autem die, quo ex hac vita erat exitura – quem diem tu noveras ingnorantibus nobis – provenerat, ut credo, procurante te occultis tuis modis ut ego et ipsa soli staremus incumbentes ad quandam fenestram, unde hortus intra domum, quae nos habebat, prospectabatur, illic apud Ostia Tiberina, ubi remoti a turbis post longi itineris laborem instaurabamus nos navigationi. Conloquebamur ergo soli valde dulciter et *praeterita obliviscentes in ea quae ante sunt extenti* quaerebamus inter nos apud praesentem veritatem, quod tu es, qualis futura esset vita aeterna sanctorum, quam *nec oculus vidit nec auris audivit nec* *in cor hominis ascendit*. Sed inhiabamus ore cordis in superna fluenta fontis tui, *fontis vitae, qui est apud te*, ut inde pro captu nostro aspersi quoquo modo rem tantam cogitaremus.